
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 18.07.2026, ora 08:00 – 19.07.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 19.07.2026, ora 07:00

RÂURI

Debitele au fost în creștere, ca urmare a precipitațiilor căzute în interval și propagării, pe râurile din bazinele hidrografice: Vișeu, Iza, Arieș, Cerna, bazinele superioare ale Someșului, Jiului, Argeșului, Ialomiței, Buzăului, Trotușului, Bistriței, Moldovei, Sucevei, bazinul mijlociu al Oltului și cursul mijlociu și inferior al Mureșului.

Pe râurile din bazinele hidrografice: Rm. Sărat, Putna, bazinele mijlocii și inferioare ale Buzăului, Trotușului, Bistriței, Moldovei, Sucevei, cursul Siretului și cursul superior al Prutului, debitele au fost în scădere, iar pe celelalte râuri din țară au fost relativ staționare.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice: Someșul Mic, bazinul superior al Ialomiței, pe cursul inferior al Prahovei și mai mici (sub 30%), pe râurile din bazinele: Tur, Crasna, Barcău, Crișuri, Timiș, Bârzava, Moravița, Caraș, Nera, Cerna, Bârlad, pe cursul mijlociu și inferior al Prutului și pe afluenții acestuia, pe unii afluenți din bazinele inferioare ale Jiului, Oltului și din bazinul superior al Argeșului.

În interval au fost emise zece ATENȚIONĂRI HIDROLOGICE pentru fenomene imediate. 

Este în vigoare ATENȚIONAREA HIDROLOGICĂ nr. 80 din 17.07.2026.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, în creștere, ca urmare a precipitațiilor prognozate și propagării, exceptând râurile din bazinele inferioare ale Argeșului, Ialomiței, cursul mijlociu și inferior al Prutului și pe râurile din Dobrogea, unde vor fi relativ staționare și cursul superior al Prutului, unde vor fi în scădere ușoară.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri însemnate de debite și niveluri, cu posibilitatea depășirii COTELOR DE ATENȚIE pe unele râuri din zonele de deal și munte, mai ales pe cele din jumătatea de est a țării, ca urmare a precipitațiilor prognozate, sub formă de aversă, mai însemnate cantitativ și propagării.

Se menține în vigoare ATENȚIONAREA HIDROLOGICĂ nr. 80 din 17.07.2026, până la ora 10:00.

DUNĂRE

Debitul la intrarea în țară (secțiunea Baziaș) în intervalul 18 – 19.07.2026 a fost în ușoară scădere, având valoarea de 1650 m3/s, sub media multianuală a lunii iulie (4700 m3/s).

În aval de Porţile de Fier debitele au fost în scădere.

Debitul la intrarea în țară (secțiunea Baziaș) va fi staționar (1650 m3/s).

În aval de Porțile de Fier debitele vor fi în creștere pe sectorul Gruia – Calafat și în scădere pe sectorul Bechet – Tulcea.

2. Situaţia meteorologică în intervalul 18.07.2026, ora 09:00 –19.07.2026, ora 06:00

Administraţia Naţională de Meteorologie (A.N.M.) a emis în data de 18.07.2026, la ora 10:00, Atenționarea Meteorologică nr. 113, conform căreia:

- MESAJ 1, COD GALBEN: ,,Sâmbătă (18 iulie), în Maramureș, nord-vestul Transilvaniei, Crișana, Banat, vestul și sudul Olteniei, sud-vestul și centrul Munteniei, va fi caniculă și disconfort termic ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime vor fi de 34...37 de grade, iar nopțile vor fi tropicale cu minime în general de 20...22 de grade. Notă: în celelalte regiuni vremea va fi călduroasă și local disconfortul termic va fi accentuat.”

- MESAJ 2, COD GALBEN: ,,Sâmbătă (18 iulie), în zonele montane, în Maramureș, vestul și estul Transilvaniei, nordul și nord-estul Olteniei, nordul Munteniei și în nord-vestul Moldovei vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului, vijelii (viteze la rafală de 50...70 km/h) și grindină de mici și medii dimensiuni (1...3 cm). În intervale scurte de timp (1...3 ore) cantitățile de apă vor fi de 20...30 l/mp și izolat de peste 40...50 l/mp. Notă: manifestări specifice instabilității atmosferice vor fi pe arii restrânse și în restul teritoriului.”

- MESAJ 3, COD GALBEN: ,,Sâmbătă seara (18 iulie), în Oltenia, vestul, nordul și centrul Munteniei și local  în Carpații Meridionali și Orientali vor fi perioade cu instabilitate atmosferică. Aceasta se va manifesta prin  averse torențiale, descărcări electrice și grindină de mici și medii dimensiuni (1...3 cm), iar în sudul teritoriului în special prin intensificări ale vântului, vijelii (viteze la rafală de 50...70 km/h). Cantitățile de apă vor fi de 20...30 l/mp și izolat de peste 40 l/mp.”

- MESAJ 4, COD GALBEN: ,,În noaptea de sâmbătă spre duminică în Banat, Crișana, Maramureș, vestul Olteniei și nord-vestul Transilvaniei vor fi perioade cu instabilitate atmosferică ce se va manifesta prin intensificări ale vântului și vijelii (viteze la rafală de 50...70 km/h), averse torențiale, descărcări electrice și grindină de mici și medii dimensiuni (1...3 cm). În intervale scurte de timp (1...3 ore) cantitățile de apă vor fi de 15...25 l/mp și izolat de peste 40 l/mp.”

- MESAJ 5, COD GALBEN: ,,Duminică (19 iulie), în sudul Olteniei și al Munteniei  va fi caniculă și disconfort termic ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime vor fi de 34...37 de grade, iar noaptea va fi tropicală cu minime în general de 20...22 de grade.”

- MESAJ 6, COD GALBEN: ,,Duminică (19 iulie), în zonele montane, în Maramureș, Transilvania și Moldova, precum și în nordul Crișanei și al Munteniei vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului, vijelii (viteze la rafală de 50...70 km/h și izolat de peste 80 km/h) și grindină de mici și medii dimensiuni (1...4 cm). În intervale scurte de timp (1...3 ore) cantitățile de apă vor fi de 20...30 l/mp și izolat de peste 40...60 l/mp.”

Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- ARAD, BIHOR, CARAŞ-SEVERIN, DOLJ, GIURGIU, ILFOV, MARAMUREŞ, MEHEDINŢI, OLT, SĂLAJ, SATU MARE, TELEORMAN, TIMIŞ şi Municipiul BUCUREŞTI (14 prefecturi) – COD GALBEN (MESAJ 1);

- ALBA, ARGEŞ, BACĂU, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, NEAMŢ, PRAHOVA, SĂLAJ, SATU MARE, SIBIU, SUCEAVA, VÂLCEA şi VRANCEA (22 prefecturi) – COD GALBEN (MESAJ 2);

- ARGEŞ, BACĂU, BUZĂU, DÂMBOVIŢA, DOLJ, GIURGIU, GORJ, ILFOV, MEHEDINŢI, NEAMŢ, OLT, PRAHOVA, SUCEAVA, TELEORMAN, VÂLCEA, VRANCEA şi Municipiul BUCUREŞTI (17 prefecturi) – COD GALBEN (MESAJ 3);

- ARAD, BIHOR, CARAŞ-SEVERIN, CLUJ, MARAMUREŞ, MEHEDINŢI, SĂLAJ, SATU MARE și TIMIŞ (9 prefecturi) – COD GALBEN (MESAJ 4);

- CĂLARAŞI, DOLJ, GIURGIU, IALOMIŢA, ILFOV, OLT, TELEORMAN şi Municipiul BUCUREŞTI (8 prefecturi) – COD GALBEN (MESAJ 5);

- ALBA, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GALAŢI, GORJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SATU MARE, SIBIU, SUCEAVA, VASLUI, VÂLCEA şi VRANCEA (29 prefecturi) – COD GALBEN (MESAJ 6).

ÎN ŢARĂ

Vremea a continuat să fie călduroasă în cea mai mare parte a țării, caniculară în Crișana, Banat, local în Oltenia și Muntenia și izolat în sud-vestul Transilvaniei și partea vestică a Dobrogei. Disconfort termic a fost în accentuare, astfel că indicele temperatură-umezeală (ITU) a atins sau a depășit pragul critic de 80 de unități în vestul, sudul și local în centrul și estul teritoriului. Instabilitatea atmosferică a fost pronunțată mai ales începând cu orele după amiezii, și s-a manifestat prin înnorări temporar accentuate, averse, descărcări electrice și intensificări ale vântului (rafale în general de 45-70 km/h) și vijelii (consemnate la stațiile meteo Toplița, Bistrița Năsăud, Stolnici și Drobeta-Turnu Severin), în zona de munte, în Maramureș, local în Transilvania, Crișana, Banat, Oltenia și Muntenia și izolat în celelalte regiuni. Ploile au avut și caracter torențial, astfel în intervale scurte de timp, pe alocuri au fost cantități de apă de 15-25 l/mp, iar izolat de peste 35...40 l/mp (până la 54 l/mp în județul Gorj). Au fost căderi de grindină de mici și medii dimensiuni (1...4 cm), confirmate din datele stațiilor meteo și hidro, dar și din surse externe în județele Suceava, Vâlcea și Satu Mare. Temperaturile maxime s-au încadrat între 26 de grade la Sulina și 38 de grade la Jimbolia, iar la ora 06 valorile termice erau cuprinse între 13 grade la Joseni și 25 de grade la Sulina. Pe spații mici în zonele depresionare și pe litoral a fost ceață.

Observație - de ieri dimineață de la ora 6 au fost în vigoare 30 mesaje pentru fenomene meteorologice periculoase imediate, emise după cum urmează:

- 14 avertizări cod portocaliu (5 de către CNPM, dintre care 1 mesaj pentru SRPV Cluj- Napoca, 3 de către SRPV Craiova, 3 de către SRPV Cluj-Napoca, 2 de către SRPV Bacău și 1 de către SRPV Sibiu) ;

- 16 atenționări cod galben (8 de către SRPV Cluj - Napoca, 3 de către CNPM, dintre care 1 mesaj pentru SRPV Cluj - Napoca, 2 de către SRPV Timișoara, 2 de către SRPV Sibiu, 1 de către SRPV Bacău).

LA BUCUREŞTI

Vremea a devenit caniculară, iar disconfortul termic a fost în accentuare, astfel că indicele temperatură-umezeală (ITU) a depășit pragul critic de 80 de unități. Cerul a fost variabil, cu unele înnorări spre seară. Vântul a suflat slab până la moderat. Temperatura maximă a fost de 34 de grade la Afumați și Băneasa și 35 de grade la Filaret, iar la ora 06 se înregistrau 19 grade la stația meteorologică Băneasa, 20 de grade la Afumați și 21 de grade la Filaret.

3. Prognoza meteorologică în intervalul 19.07.2026, ora 09:00 –20.07.2026, ora 09:00

ÎN ŢARĂ

În regiunile sud-vestice, sudice și estice vremea se va menține călduroasă, indicele temperatură-umezeală (ITU) va atinge și va depăși ușor pragul critic de 80 de unități și disconfortul termic va fi ridicat, iar local în Oltenia, Muntenia, vestul Dobrogei, jumătatea de sud a Moldovei și în sud-vestul Dobrogei va fi caniculă. Gradul de instabilitate atmosferică va fi în creștere în cea mai mare parte a țării și se va manifesta prin perioade cu înnorări accentuate, averse ce vor avea și caracter torențial, descărcări electrice, intensificări ale vântului și vijelii, cu viteze la rafală de 50...70 km/h și izolat de peste 80 km/h. Fenomenele vor fi mai intense și frecvente, după-amiaza și seara în Transilvania, Moldova, Muntenia și nordul Olteniei și în zonele de munte, iar noaptea în regiunile vestice. În intervale scurte de timp sau prin acumulare vor fi cantități de apă local de 20...30 l/mp și izolat de peste 40...60 l/mp. Pe suprafețe mici va cădea grindină de mici și medii dimensiuni (1...4 cm). Excepție va face Dobrogea, unde probabilitatea pentru fenomene asociate instabilității atmosferice va fi redusă, însă temporar vor fi intensificări ale vântului cu viteze de 40....45 km/h. Valorile termice vor marca o scădere față de ziua precedentă, îndeosebi în jumătatea de nord a teritoriului, astfel că temperaturile maxime vor fi de la 24 de grade în Maramureș și până la 36...37 de grade în sudul Olteniei și în sudul și estul Munteniei, iar cele minime se vor situa între 14 grade în estul Transilvaniei și 20...23 de grade în regiunile sudice și sud-estice, unde noaptea va fi tropicală. Pe suprafețe mici se va forma ceață.

LA BUCUREŞTI
Vremea va fi în continuare caniculară și disconfortul termic ridicat (indicele temperatură-umezeală va depăși pragul critic de 80 de unități). Instabilitatea atmosferică se va accentua spre seară și noaptea când vor fi perioade cu înnorări accentuate, averse (5...10 l/mp), descărcări electrice și intensificări ale vântului (rafale de 45...55 km/h). Temperatura maximă va fi de 35...36 de grade, iar noaptea va fi tropicală, cu o temperatură minimă de 19...21 de grade.

II. CALITATEA APELOR
1.
Pe fluviul Dunărea

Nu au fost semnalate evenimente deosebite. 
2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.

III. CALITATEA MEDIULUI
1. În domeniul aerului

Garda Naţională de Mediu - Comisariatul Judeţean Giurgiu informează că, în data de 18.07.2026, la ora 01:15, s-a produs un incendiu violent cu flacără deschisă, pe o suprafață de aproximativ 5000 mp, în curtea unui depozit de reciclare a deșeurilor de mase plastice și polietilenă (SC ITALPLAST GROUP SRL) din localitatea Zorile, comuna Grădinari, județul Giurgiu. Au fost afectate de incendiu: mai multe utilaje folosite în procesul tehnologic, săgeacul halei, acoperișul clădirii de birouri pe o suprafață de circa 60 mp, 100 de tone de materie primă și în jur de 22 de tone de materie finită. Cauza probabilă a incendiului a fost folosirea intenționată a unei surse de aprindere. ISU Giurgiu a intervenit pentru stingerea incendiului.
2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

